CELEX: 32015R0463
Language: sl
Date: 2015-03-19 00:00:00
Title: Uredba Komisije (EU) 2015/463 z dne 19. marca 2015 o spremembi Priloge k Uredbi (EU) št. 231/2012 o določitvi specifikacij za aditive za živila, navedene v prilogah II in III k Uredbi (ES) št. 1333/2008 Evropskega parlamenta in Sveta, glede specifikacij za polivinil alkohol (E 1203)  Besedilo velja za EGP

20.3.2015   
            
            
               SL
            
            
               Uradni list Evropske unije
            
            
               L 76/42
            
         UREDBA KOMISIJE (EU) 2015/463
   z dne 19. marca 2015
   o spremembi Priloge k Uredbi (EU) št. 231/2012 o določitvi specifikacij za aditive za živila, navedene v prilogah II in III k Uredbi (ES) št. 1333/2008 Evropskega parlamenta in Sveta, glede specifikacij za polivinil alkohol (E 1203)
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 14 Uredbe,
   ob upoštevanju Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2) ter zlasti člena 7(5) Uredbe,
   ob upoštevanju naslednjega:
   
               (1)
            
            
               Uredba Komisije (EU) št. 231/2012 (3) določa specifikacije za aditive za živila, navedene v prilogah II in III k Uredbi (ES) št. 1333/2008.
            
         
               (2)
            
            
               Navedene specifikacije se lahko na pobudo Komisije ali na podlagi zahtevka posodobijo v skladu s skupnim postopkom iz člena 3(1) Uredbe (ES) št. 1331/2008.
            
         
               (3)
            
            
               Dne 7. septembra 2011 je bil vložen zahtevek za spremembo specifikacij za aditiv za živila polivinil alkohol (E 1203). Zahtevek je bil dan na voljo državam članicam v skladu s členom 4 Uredbe (ES) št. 1331/2008.
            
         
               (4)
            
            
               Veljavna specifikacija glede topnosti aditiva za živila polivinil alkohola (E 1203) se glasi „topen v vodi; slabo topen v etanolu.“ Inštitut za zdravje in varstvo potrošnikov (v nadaljnjem besedilu: IHCP) Skupnega raziskovalnega središča Evropske komisije je izvedel študije o topnosti (4) polivinil alkohola, namenjene posodobitvi podatkov o topnosti v obstoječih specifikacijah Unije, ki zadevajo njegovo topnost v etanolu.
            
         
               (5)
            
            
               Evropska agencija za varnost hrane (v nadaljnjem besedilu: Agencija) je ocenila rezultate preskusa topnosti s polivinil alkoholom, ki ga je izvedel IHCP, in informacije, ki jih je predložil predlagatelj (5). Agencija meni, da sprememba specifikacije v zvezi s topnostjo polivinil alkohola v etanolu ne vpliva na varnost polivinil alkohola kot aditiva za živila.
            
         
               (6)
            
            
               Ob upoštevanju predloženega zahtevka, študij, ki jih je izvedel IHCP, in ocene, ki jo je opravila Agencija, je primerno, da se opis topnosti aditiva za živila polivinil alkohola (E 1203) v etanolu (≥ 99,8 %) spremeni v „praktično netopen ali netopen“.
            
         
               (7)
            
            
               Uredbo (EU) št. 231/2012 bi bilo zato treba ustrezno spremeniti.
            
         
               (8)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Priloga k Uredbi (EU) št. 231/2012 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 19. marca 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 354, 31.12.2008, str. 16.
   
      (2)  UL L 354, 31.12.2008, str. 1.
   
      (3)  Uredba Komisije (EU) št. 231/2012 z dne 9. marca 2012 o določitvi specifikacij za aditive za živila, navedene v prilogah II in III k Uredbi (ES) št. 1333/2008 Evropskega parlamenta in Sveta (UL L 83, 22.3.2012, str. 1).
   
      (4)  João F. A. Lopes in Catherine Simoneau, 2014. Topnost polivinil alkohola v etanolu. EFSA supporting publication 2014:EN-660, 20 str.
   
      (5)  EFSA Journal 2014;12(9):3820.
   
      PRILOGA
      V Prilogi k Uredbi (EU) št. 231/2012 se v vnosu za E 1203 Polivinil alkohol specifikacija za topnost nadomesti z naslednjim:
      
         
                     „Topnost
                  
                  
                     topen v vodi; praktično netopen ali netopen v etanolu (≥ 99,8 %)“